Tlett irġiel mill-Gambja ma ngħatawx il-ħelsien mill-arrest wara wieġbu mhux ħatja li kienu qed iġorru fuqhom droga f'boroż lesti biex jiġu ttraffikati f'San Ġiljan it-Tlieta li għadda. Ebrima Sonko ta' 24 sena li joqgħod Raħal Ġdid ma talabx għall-ħelsien u kien mixli li kien fil-pussess tad-droga kannabis kif ukoll tal-kokaina f'sitwazzjoni li tindika li d-droga ma kinitx għal użu personali. Juldeh Baldeh u Dawda Ceesa li għandhom 20 sena u joqogħdu tas-Sliema u Ħal Qormi rispettivament wieġbu mhux ħatja li kienu fil-pussess u ttraffikaw droga kannabis. Ir-reati tat-tliet irġiel qegħdin jitqiesu bħala aggravati minħabba li kienu 100 metru 'l bogħod minn post li jiġi ffrekwentat miż-żgħażagħ. Baldeh u Ceesa talbu għall-ħelsien mill-arrest iżda l-Qorti ppresedutha mill-Maġistrat Stafrace Zammit ċaħdet din it-talba.